Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 201/12/7710	Stará Ľubovňa, 2.8.2012
EEČ : 2-59-58-2012

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 15,00 € 
b.	Peňažná suma určená na všeobecne prospešné účely: 7,50 € 
c.	Konkrétny adresát peňažnej sumy určenej na všeobecne prospešné účely: Občianske združenie XXXXX XXXXX, číslo účtu XXXXX
d.	Suma odovzdaná štátu na peňažnú pomoc obetiam trestnej činnosti: 7,50 € 
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ XXXXX pod spisovou značkou XXXXX
dňa 19.01.2012 v čase okolo 16.00 hod.   v katastrálnom území obce XXXXX okr. XXXXX v lesnom poraste na parcele č.  KN-C 312/2, ktorá patrí do lesného pôdneho fondu,  odcudzil 1 ks smreka o stredovom priemere 0,08 m a dĺžke 9,5 m, čím Štátnym lesom TANAP XXXXX spôsobil  škodu vo výške 1,80  €,

Odôvodnenie: 
	Uznesením povereného príslušníka OO PZ XXXXX sp. zn. XXXXX z 26.04.2012 bolo začaté trestné stíhanie a súčasne vznesené obvinenie ml. XXXXX pre prečin krádeže podľa § 212 ods. 2 písm. d/ Tr. zák.

	Uvedený trestný čin mal obvinený spáchať tak, že dňa 19.01.2012 v čase okolo 16.00 hod.   v katastrálnom území obce XXXXX okr. XXXXX v lesnom poraste na parcele č.  KN-C 312/2, ktorá patrí do lesného pôdneho fondu,  odcudzil 1 ks smreka o stredovom priemere 0,08 m a dĺžke 9,5 m, čím Štátnym lesom TANAP XXXXX spôsobil  škodu vo výške 1,80  €.

Podľa ustanovení § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery, považuje takýto spôsob rozhodnutia za dostačujúci.

Podľa § 215 ods. 1 písm. g/ Trestného poriadku, prokurátor zastaví trestné stíhanie, ak sa schváli zmier medzi obvineným a poškodeným.

Podľa § 212 ods. 2 Trestného zákona možno za prečin krádeže uložiť trest odňatia slobody až na dva roky.

	Po skončení vyšetrovania poverený príslušník PZ predložil na tunajšiu okresnú prokuratúru dňa 26.06.2012 vyšetrovací spis s návrhom na zmier, s ktorým sa dozorujúci prokurátor stotožnil a udelil mediačnému a probačnému úradníkovi Okresného súdu XXXXX súhlas na vykonanie mediácie.

	Následne bola na okresnom súde vykonaná mediácia, počas ktorej obvinený a poškodený po poučení o podstate mediácie dali súhlas k vykonaniu mediácie a vyjadrili súhlas s postupom podľa § 220 ods. 1 Trestného poriadku. Obvinený slobodne, vážne a určito vyhlásil, že spáchal skutok za ktorý je trestne stíhaný, svoje konanie oľutoval a dňa 28.06.2012 uzatvoril s poškodeným dohodu o uzatvorení zmieru. 

Z uzatvorenej dohody je zrejmé, že splnomocnený zástupca poškodeného pri uzatváraní dohody vyhlásil, že voči obvinenému si neuplatňuje žiadnu škodu, nakoľko spôsobená škoda im bola kompenzovaná tým, že vyrúbané drevo im bolo vrátené. Ďalej zástupca poškodeného uviedol, že výrubom dreva nedošlo k ohrozeniu živočíchov alebo rastlín a nedošlo ani k ohrozeniu porastu alebo jeho narušeniu. 

Obvinený ml. XXXXX poukázal na verejnoprospešné účely sumu vo výške 15,- €, z ktorej 50 %, t.j. sumu 7,50 € poukázal XXXXX XXXXX, číslo účtu XXXXX Slovensko. Uvedenú sumu zložil dňa 23.07.2012 na účet Štátnej pokladnice č. účtu XXXXX, z ktorej 50 %, t.j. suma 7,50 € patrí štátu na peňažnú pomoc poškodeným podľa osobitného zákona.

Zo spisového materiálu vyplýva, že obv. ml. XXXXX  je žiakom  ZŠaMŠ XXXXX, žije v spoločnej domácnosti s rodičmi a nie je vlastníkom žiadneho majetku. Rodičia obvineného poberajú iba dávky v hmotnej núdzi. Z miesta trvalého bydliska aj školou je obvinený  hodnotený kladne. Podľa správy Úradu práce, sociálnych vecí a rodiny  v XXXXX obvinený nebol  vedený na úseku sociálnej kurately a podľa odpisu z registra trestov  doposiaľ nebol súdne trestaný.

	Vzhľadom ku skutočnosti, že v tejto veci boli splnené všetky podmienky na postup podľa § 220 ods. 1 Trestného poriadku, bolo potrebné rozhodnúť tak, ako je to uvedené vo výrokovej časti tohto uznesenia, pričom suma, ktorá bola poukázaná na verejnoprospešné účely, je primeraná osobným a majetkovým pomerom obvineného, ako aj závažnosti spáchaného trestného činu.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Katarína Greculová
prokurátorka